Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma luvattomien maahanmuuttajien karkottamiset



Virallinen lehti nro C 062 , 27/02/1997 s. 0040 - 0041



AFRIKAN, KARIBIAN JA TYYNENMEREN MAIDEN JA EUROOPAN UNIONIN VÄLILLÄ SOLMITUN YLEISSOPIMUKSEN NOJALLA JÄRJESTETTÄVÄ YHTEISKOKOUS (AKT-EU) PÄÄTÖSLAUSELMA () luvattomien maahanmuuttajien karkottamiset AKT-EU-yhteiskokous, joka kokoontui Luxemburgissa 23. ja 26. päivän syyskuuta 1996 välisenä aikana, ottaa huomioon Euroopan yleissopimuksen ihmisoikeuksien ja perusvapauksien suojelusta, ottaa huomioon neuvoston 22. päivänä joulukuuta 1995 antamat suositukset laittoman siirtolaisuuden ja laittoman työvoiman torjumisesta, ottaa huomioon Euroopan parlamentin 21. päivänä syyskuuta antaman päätöslauselman A4-0169/95 komission tiedonannosta neuvostolle ja Euroopan parlamentille siirtolaisuus- ja turvapaikkapolitiikasta (KOM(94)0023), ottaa huomioon aiemmat päätöslauselmansa siirtolaisuudesta ja turvapaikkaoikeudesta sekä rasismista, muukalaisvihasta ja juutalaisvastaisuudesta, A. ottaa huomioon siirtolaisuuden todellisuuden Euroopassa ja sen, että unionin alueella oleilee laittomasti siirtolaisia, B. valittaa viime kuukausina joissakin Euroopan unionin jäsenvaltioissa, erityisesti Ranskassa, Espanjassa ja Belgiassa sattuneita välikohtauksia, C. katsoo, että siirtolaisuuslakien kehitys on tietyissä Euroopan unionin jäsenvaltioissa johtanut tiettyjen siirtolaisten aseman huomattavaan heikkenemiseen; katsoo, että monet siirtolaiset ovat menettäneet oleskelulupansa ja joutuneet näin ollen laittomaan asemaan, D. katsoo, että perheillä on Geneven yleissopimuksen takaama oikeus asua yhdessä, E. on järkyttynyt siitä, että jotkut siirtolaiset, jotka on karkotettu Euroopan unionista, on teloitettu tai vangittu vakaumuksellisten syiden perusteella heidän palattuaan omaan maahansa, 1. Toistaa, että kaikissa olosuhteissa on taattava se, että laittomien siirtolaisten ihmisoikeuksia kunnioitetaan ja että heitä kohdellaan inhimillisesti erityisesti terveydenhuollon ja koulutuksen osalta; 2. Katsoo, että laittomien siirtolaisten palauttamisen heidän omaan maahansa on perustuttava aina oikeaksi todettuihin tietoihin heidän turvallisuudestaan ja perusoikeuksistaan omassa maassaan sekä heidän taloudellisen ja sosiaalisen sopeutumisensa omaan maahansa huomioimisesta; 3. Pyytää jäsenvaltioita käsittelemään laittomien siirtolaisten kysymystä tapauskohtaisesti, välttämään aina summittaista menettelyä ja tutkimaan kaikki tapaukset alusta lähtien tasavertaisesti; 4. Pyytää neuvostoa ryhtymään toimenpiteisiin laittomia siirtolaisia koskevien jäsenvaltioiden politiikkojen yhtenäisyyden lisäämiseksi; 5. Kehottaa puheenjohtajistoaan teettämään perinpohjaisen tutkimuksen Euroopan unionin jäsenvaltioiden maastakarkotusta ja maan sisällä tapahtuvaa pakkomuuttoa koskevista lainsäädännöistä ja menettelyistä ja laatimaan niistä yksityiskohtaisen kertomuksen; 6. Tuomitsee ankarasti kaikki julkilausumat, joilla lisätään epäluottamusta siirtolaisia kohtaan ja lujitetaan uskoa sellaisiin henkilöihin, jotka tukevat muukalaisvihamielistä ja siirtolaisten karkottamiseen tähtäävää populistista politiikkaa; 7. Pyytää Lomén sopimuksen allekirjoittaneita valtioita ottamaan käyttöön ankarampia rangaistuksia niille, jotka käyttävät siirtolaisia hyväkseen ja hyötyvät heidän hädänalaisesta tilanteestaan; 8. Kehottaa puheenjohtajiaan välittämään tämän päätöslauselman AKT-EU-neuvostolle, komissiolle ja Lomén sopimuksen allekirjoittaneille valtioille.